西山野步
作者：薛季宣
朝代：宋

paragraphs: 雨夏作晴天，浮雲带溶洩。
西山旦驅馬，踏破蒼崖翠。
寒泉漲新綠，决决鳴環佩。
上有吳郊畤，九曲羊腸細。
築閣聽松風，縹渺江無際。
野僧喜客來，一見心已醉。
竹萌薦盤餐，玉切琅玕碎。
吟哦壁間詩，恍與古人對。
時發一笑粲，韶聞殆忘味。
清遊淡何營，不知夕將至。
岸巾步箬谷，欲往叵自遂。
酌此菩薩泉，爲澣濯惡世。